Na temelju članka 70. stavak 2. Zakona o odgoju i obrazovanju u osnovnoj i srednjoj školi ("Narodne novine", broj: 87/08, 86/09, 92/10, 105/10, 90/11, 5/12, 16/12, 86/12, 94/13, 152/14, 7/17, 68/18 i 98/19), a u svezi s člankom 17. stavak 3., 4., 5. i 6. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika, te prijave svakog kršenja tih prava nadležnim tijelima ("Narodne novine", broj: 132/13), članka 25., 26., 27., 28., 29. i 30. Zakona o provedbi opće uredbe o zaštiti osobnih podataka ("Narodne novine", broj: 42/18), te Statuta Biskupijske klasične gimnazije Ruđera Boškovića s pravom javnosti, Dubrovnik, Poljana Ruđera Boškovića 6, Školski odbor je na sjednici održanoj dana 12. veljače 2020. godine donio

**PRAVILNIK O VIDEO NADZORU**

1. ***OPĆE ODREDBE***

**Članak 1.**

Pravilnikom o video nadzoru Biskupijske klasične gimnazije Ruđera Boškovića s pravom javnosti, (u daljnjem tekstu: Pravilnik) regulirano je prikupljanje, obrada i čuvanje osobnih podataka korištenjem sustava video nadzora.

Biskupijska klasična gimnazija Ruđera Boškovića s pravom javnosti (u daljnjem tekstu: Škola) koristi sustav video nadzora na adresi Poljana Ruđera Boškovića 6, Dubrovnik, zbog sigurnosti učenika, radnika, posjetitelja/stranaka i imovine Škole, a posebno radi zaštite one imovine za koju je zakonom određeno da se trajno čuva te imovine koja služi za pohranjivanje i obradu podataka.

Škola prikuplja osobne podatke korištenjem sustava video nadzora koji bilježi podatke izgleda i kretanja osoba.

Opseg prikupljanja i daljnja obrada podataka korištenjem sustava video nadzora je ograničena na ispunjenje svrhe iz stavka 2. ovog članka.

Izraze koji se u ovom Pravilniku koriste, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način i muški i ženski rod.

1. ***OPSEG, NAČIN I VRIJEME ČUVANJA PODATAKA***

**Članak 2.**

U obuhvatu sustava video nadzora su prostor koji se nalazi neposredno ispred glavnih ulaznih vrata u Školu, glavna i sporedna ulazna vrata u zgradu Škole, školsko igralište, hodnik u prizemlju zgrade Škole, te informatički kabinet.

Video nadzorom nisu pokriveni prostori učionica, školske knjižnice, ured ravnatelja, zbornica, tajništvo, prostori koje koristi spremačica, te sanitarni prostor za učenike i radnike Škole.

Ovaj Pravilnik primjenjuje se na odgovarajući način sukladno zakonskim i podzakonskim aktima kojima se uređuje i regulira zaštita osobnih podataka i provedba sustava tehničke zaštite.

**Članak 3.**

Podaci prikupljeni korištenjem sustava video nadzora nalaze se na snimaču koji se nalazi u tajništvu Škole.

Pristup podacima odnosno uvid u sadržaj nastao korištenjem sustava video nadzora ima ravnatelj Škole.

Pristup podacima, odnosno uvid u sadržaj nastao korištenjem sustava video nadzora moguć je isključivo preko monitora koji se nalazi u tajništvu Škole.

Presnimavanje i pohrana sadržaja nastalog korištenjem sustava video nadzora na druge medije kao i daljnje korištenje istog dopušteni su isključivo u slučajevima određenim zakonom.

**Članak 4.**

Podaci prikupljeni korištenjem sustava video nadzora čuvaju se najduže 30 dana, a nakon proteka toga vremena podaci se brišu ili uništavaju na odgovarajući način.

U slučaju opravdane potrebe, a u svrhu dokazivanja ravnatelj može u svakom pojedinačnom slučaju odlučiti da se podaci čuvaju duže od vremena navedenog u stavku 1. ovog članka.

Odredba stavka 1. ovog članka ne odnosi se na slučajeve počinjenja kaznenog dijela, oštećenja ili uništenja imovine i slično, kada se prikupljeni podaci o takvim događajima mogu sačuvati kao dokazni materijal te na pisani zahtjev ustupiti ovlaštenim tijelima.

1. ***ZAŠTITA PRAVA UČENIKA, ZAPOSLENIKA I SVIH DRUGIH OSOBA KOJE SE NAĐU U ŠKOLI***

**Članak 5.**

Ravnatelj Škole dužan je osigurati da se na vidnom mjestu pri ulasku u prostor, kao i unutrašnjost prostorija, istakne obavijest da se prostor nadzire sustavom tehničke zaštite.

Ravnatelj, kao ni bilo koja druga osoba, ne smije koristiti podatke o osobama prikupljene sustavom tehničke zaštite izvan njihove zakonske namjene.

1. ***ZAVRŠNE I PRIJELAZNE ODREDBE***

**Članak 6.**

Ovaj Pravilnik stupa na snagu osmog dana od dana objave na oglasnoj ploči Škole.

Predsjednica Školskog odbora:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Marija Marušić Čizmić, prof.

**KLASA: 003-05/20-01/01**

**URBROJ: 2117/1-38-20-1**

**Dubrovnik, 12. veljače 2020. godine**

Ovaj Pravilnik objavljen je dana 13. veljače 2020. godine na oglasnoj ploči Škole.

Ravnatelj:

\_\_\_\_\_\_\_\_\_\_\_\_\_\_\_\_\_\_

don Josip Lebo